Към края на 2013-а делът на смартфоните от общия пазар на мобилни телефони е между 25% и 30%, което значи, че в света работят около 1,9 млрд. такива устройства. Аналитиците на Ericsson обаче подчертават, че смартфоните формират един от най-бързо растящите сегменти на пазара на мобилни устройства. Според последния статистически отчет на компанията над 55% от мобилните устройства, продадени в света през третото тримесечие на 2013 г., са именно смартфони. Разбира се, важен фактор за растящата популярност на смартфоните е тяхната намаляваща цена, която ги прави достъпни и за по-широк кръг потребители, както и поевтиняващите услуги за мобилен Интернет достъп. Интересното е, че тази тенденция според Ericsson ще се наложи от Китай и други развиващи се пазари, предлагащи по-евтини и достъпни модели смартфони.